Kèhoį̀wo gots'ǫ Yatı wehòhɂǫ ı̨lè,
eyı Yatı sìı Nǫ̀htsı̨ xè wehòhɂǫ,
eyıts'ǫ eyı Yatı sìı Nǫ̀htsı̨ elı̨.
Ededı̨ sìı kèhoį̀wo gots'ǫ Nǫ̀htsı̨ xè wehòhɂǫ ı̨lè.
Ededı̨ wet'ǫ̀ǫ̀ t'asìı hazǫǫ̀ hòèlı̨ hǫt'e.
Wedę t'asìı wı̨ı̨zìı hòèlı̨ nıìle.
Ededı̨ wet'à ts'eeda hǫt'e.
Ededı̨ wet'à ts'eedaa sìı dǫ gha dzęh nı̨ı̨dı̨ı̨ lanì.
Togoòtł'òo yìı dzęh nı̨ı̨dı̨,
hanìkò dǫ gıgha togoòtł'òo t'à dzęh nı̨ı̨dı̨ı̨ nıgeedì-le.
Nǫ̀htsı̨ dǫ ı̨łè jǫ ts'ǫ̀ yı̨ı̨hɂà,
John-Baptıst wìyeh.
Eyı dzęh nı̨ı̨dı̨ı̨ yeghǫ xàyahtı ha jǫ nììtła.
Ededı̨ wet'ǫ̀ǫ̀ dǫ hazǫǫ̀ gıgha ehkw'ı-ahodı gha ajà.
John-Baptıst ededı̨ eyı dzęh nı̨ı̨dı̨ı̨ elı̨ nıìle.
Dzęh nı̨ı̨dı̨ı̨ ghǫ gode zǫ gha nììtła ı̨lè.
Dzęh wedeèdlı̨ı̨ wet'à dǫ hazǫǫ̀ gha dzęh agode ha sìı dıı nèk'e dǫ ts'ǫ̀ ajà.
Dıı nèk'e dǫ ta nàı̨dè.
Dıı nèk'e dǫ hazǫǫ̀ whehtsı̨ kò amìı hǫt'ee sìı gınıedì-le.
Edèot'ı̨ ts'ǫ̀ ajà,
hanìkò wèot'ı̨ gı̨ı̨wǫ-le.
Hanìkò dǫ hazǫǫ̀ ehkw'ı adı gı̨ı̨hwhǫ xè wexè aget'ı̨ ha gı̨ı̨wǫǫ sìı Nǫ̀htsı̨ weza gı̨ı̨lı̨ k'ę̀ę̀ gııtà agǫ̀ǫ̀là.
Wezaa gı̨ı̨lı̨ı̨ sìı dǫkwǫ̀ t'à gıgǫ̀hłı̨ı̨ awèts'edı-le,
dǫ hanıwǫ t'à le,
eyıts'ǫ dǫzhìı wınì k'ę̀ę̀ sı t'à le,
hanìkò Nǫ̀htsı̨ dahxà gıgǫ̀hłı̨ t'à Nǫ̀htsı̨ wezaa gı̨ı̨lı̨ hǫt'e.
Eyı yatı wehòhɂǫǫ sìı dǫ whelı̨ eyıts'ǫ gota nàı̨dè.
Dànì enıìyah deè t'à wehòhɂǫǫ sìı wets'aɂı̨.
Ededı̨ ı̨łàet'ee zǫ hanì enıìyah deè elı̨.
Ededı̨ sìı Nǫ̀htsı̨-Gotà gots'ǫ nììtła hǫt'e,
wesǫnıwǫ deè eyıts'ǫ nàowo ehkw'ıı wets'ǫ̀-èlı̨ hǫt'e.
John-Baptıst yeghǫ goı̨de,
dıı hadıì ezeh ı̨lè,
“Dıı dǫ weghǫ dıı haehsı̨ ı̨lè,
‘Ededı̨ sek'èè nììtła ha sìı senahk'e wet'àaɂàa deè hǫt'e,
sekwe gots'ǫ hǫt'e ne t'à,’ ”
hadıì yeghǫ goı̨de ı̨lè.
Sıì gots'ǫ̀ sǫnıwǫ ts'ıhɂǫ̀ ełek'èdaà goxè sìghà hòɂǫǫ̀ agǫ̀ǫ̀là.
Nǫ̀htsı̨ sìı Moses wet'ǫ̀ǫ̀ nàowo wet'à ts'eedaa sìı gots'ǫ̀ ayį̀į̀là ı̨lè,
hanìkò Zezì-Krı wets'ıhɂǫ̀ wesǫnıwǫ deè eyıts'ǫ nàowo ehkw'ıı gots'ǫ̀ ajà.
Dǫ wı̨ı̨zìı Nǫ̀htsı̨ aɂı̨ whìle.
Nǫ̀htsı̨ ededı̨ ı̨łàet'ee zǫ Nǫ̀htsı̨-Gotà gà whedaa sìı,
Nǫ̀htsı̨ k'èts'eezǫǫ̀ agǫ̀ǫ̀là.